Onga aðrastaðni enn í Føroyum krevja meklarar ómaksgjald frá báðum pørtum. Keyparin hevur ikki skyldu at rinda hetta gjald, men hann er sjálvandi bundin av hesum, um hann undirskrivar skjalið. Tað sigur Andrass Holm Arge, brúkaraumboð, sum júst hevur latið eina niðurstøðu úr hondum, sum viðgerð ómaksgjøld, sum meklarar krevja frá bæði keypara og seljara í sambandi við keyp og sølu av ognum. Trupulleikin er, at føroyskir húsameklarar umboða bæði keypara og seljara tá ein handil fer fram, og av somu orsøk krevja ómaksgjald frá báðum pørtum-1,5 prosent av sølukostnaðinum frá hvørjum. Er sølukostnaðurin tvær milliónir krónur, skal hvør rinda fyritøkuni 30.000 krónur, ella 60.000 krónur tilsamans. Skyn sigur við Brúkaraumboðið, at upphæddin millum annað fevnir um arbeiðið at skriva skeytið, meðan Inni bara staðfestir, at hetta er ein treyt sum keyparin er kunnaður um frammanundan. Hetta at umboða tveir partar samstundis er ikki væl sæð nakrastaðni, og í grannalondunum er tað bannað við lóg. Í Føroyum er eingin lóg á økinum, og tað brúka meklararnir til sín fyrimun. Men tað eftir øllum at døma bara einspurningur um tíð. Løgtingslógin um keyp og sølu av fastari ogn varð fyri aðru ferð lagt fyri tingið 10. august í ár, men enn hevur 1. viðgerð ikki verið. Verður henda lóg samtykt, verður dupult umboðan bannað. Tað eru ávíkavist Eik Banki og Bank Nordik sum eiga tær báðar størstu meklarafyritøkurnar Inni og Skyn. Aðrar størri sjálvstøðugar meklarafyritøkur finnast eisini, og umframt at advokatar standa fyri fleiri handlum.